Skatpligtige is ’n term vir ’n voormoderne staat wat in ’n spesifieke onderdanige verhouding met ’n magtiger staat was en die stuur van ’n gereelde soort belasting, of skatpligtigheid, aan die hoër mag ingesluit het. Dié belasting was dikwels in die vorm van goud of slawe, en kan dus as ’n soort beskermingsgeld beskou word. Dit kon ook meer simbolies gewees het: Soms het dit ’n teken van onderdanigheid behels, soos die bunga mas (goue blomme) wat heesers op die Maleise Skiereiland aan die konings van Siam gestuur het, of die bywoning van geleenthede aan die hof van die heerserstaat as ’n openbare teken van onderdanigheid. ’n Stelsel van skatpligtigheid het in Oos-Asië ontstaan met baie naburige Oos-, Sentraal-, Suidoos- en Suid-Asiatiese lande en streke wat skatpligtiges van verskeie keiserlike Chinese dinastieë geword het. Histories het die keiser van China homself beskou as die keiser van die hele beskaafde wêreld. Dit was dus nie vir hom moontlik om gelykwaardige diplomatieke betrekkinge met enige ander mag te hê nie, en die Chinese het alle diplomatieke betrekkinge in die streek as ’n vorm van skatpligtigheid beskou.